የኬንያው ፕሬዚዳንት ኡሁሩ ኬንያታና ተቀዋሚው ራይላ ኦዲንጋ በጋራ እንደሚሠሩ አስታወቁ
የኬንያው ፕሬዝዳንት ኡሁሩ ኬንያታና የኬኒያ ዋነኛ ተቃዋሚ መሪው ራይላ ኦዲንጋ በመካከላቸው ያለውን አለመግባባት አስወግደው በጋራ እንደሚሰሩ አስታውቀዋል፡፡ሁለቱ መሪዎች እዚህ ውሳኔ ላይ የደረሱት በሀገሪቱ ለተከሰቱ ግጭቶች መፍትሄ ለመስጠት በማሰብ መሆኑም ነው የተነገረው፡፡ፕሬዝዳንት ኡሁሩ ኬንያታ እና የኬንያ ዋነኛ ተቃዋሚ ፓርቲ መሪው ራይላ ኦዲንጋ ለኬንያ ህዝብ ባደረጉት ንግግር  ልዩነታቸውን ትተው  ለህዝባቸው በህብረት ለመስራት በጋራ እንደሚንቀሳቀሱ አስታውቀዋል፡፡ሁለቱ መሪዎች ጋዜጣዊ መግለጫ ከመስጠታቸው አስቀድሞ የፕሬዝዳንቱ ቢሮ በሚገኝበት ሃራምቤ መገናኘታቸው ሲነገር ምንም አይነት የህዝብ ጥያቄ አለማስተናገዳቸው ተሰምቷል፡፡  በመካከላችን የነበረው የጎሳ ክፍፍል ዛሬ መቋጫ ያገኛል፤ እኔና ወንድሜ የነበረንን ክፍተት ለመድፈን ዝግጁ ነን ያሉት የመጀመሪያ ተናጋሪ የነበሩት ራይላ ኦዲንጋ ናቸው፡፡እንደ አውሮፓውያኑ አቆጣጠር ነሐሴ 8 ቀን 2017 የተካሄደውን የኬንያ ፕሬዝዳንታዊ ምርጫ ተከትሎ የተቃዋሚ መሪው ራይላ ኦዲንጋ የፕሬዝዳንት ኡሁሩ ኬንያታን በምርጫው አሸናፊነት በመቃወማቸው ሳቢያ በሀገሪቱ ሁከትና ብጥብጥ መንገሱ የሚታወስ ነው፡፡ይሁንና  ዛሬ የኦዲኤም ፓርቲ መሪ ራይላ ኦዲንጋ ኬንያ በሁከቶች ተዘፍቃ ከመስጠሟ  በፊት ጸብን ለማቆም ቆርጠው ስለመነሳታቸው እየተነገረ ይገኛል፡፡ከቀጣዩ የኬኒያ ትውልድ ወቀሳ እራሳችንን ማዳን አለብን፡፡ ወንድሜ እና እኔ አንድ ላይ ሁነን ይህ ተቃውሞ እዚህ ላይ ይቁም እንላለን፤ በሀገራዊ ልዩ ፍቅር የተሞሉት ኦዲንጋ ልዩነታችን ሀገራችንን ድምጥማጧን ሲያጠፋት ቁጭ ብለን ልንመለከት አንችልም ሲሉ ተደምጠዋል፡፡ፕሬዝዳንት ኬንያታ በበኩላቸው ኬንያ ከግለሰብም በላይ በመሆኗ የጋራ መግባባት ላይ ስለመድረሳቸው በመግለጽ መሪዎች የጎሳ ክፍፍልን ወደኋላ በመተው ክብ ጠረንጴዛ ላይ በመቀመጥ መነጋገርን ምርጫቸው ሊያደርጉ ይገባል ነው ያሉት፡፡ፕሬዝዳንቱ አክለውም ስምምነታቸው በሀገሪቱ በሚገኙ  እንደ ዌስት ፖኮት፤ማራክዌት እና ዋጂር መሰል ክልሎች ውስጥ የተከሰተውን ግጭት ለመፍታት ቁልፍ ሚና እንደሚጫወት ተናግረዋል፡፡ፕሬዝዳንት ኬንያታና የተቃዋሚ መሪው ኦዲንጋ በጋራ ሁነው በሰጡት መግለጫ እንዳስታወቁት እዚህ ውሳኔ ላይ የደረስነው  ኬንያ ውስጥ ማንም ግለሰብ የበላይ ወይም የበታች እንደሆነ ሊሰማው አይገባም ብለን በማሰባችን ነው ያሉት፡፡   በፖለቲካዊ ርዮተ አለም ልዩነት ሊኖረን ቢችልም የኬኒያዊያን ጥቅም የማስቀደሙ ጉዳይ ግን ትልቁ ኃላፊነታችን በመሆኑ አንድ ልያረጉን በሚገባው ጉዳይ ላይ ተስማምተን መቀጠል እንዳለብን በማመናችን ነው ሲሉም ተደምጠዋል፡፡ፕሬዝዳንት ኬንያታ በተያዘው አመት መጀመሪያ ላይ ከተቃዋሚ ቡድኖች ጋር በጋራ ለመስራት ዝግጁ መሆናቸውን ቢናገሩም ህገመንግስቱን የሚጻረር ድርጊት የሚፈጽም ማንኛውም መሪም ሆነ ግለሰብ ላይ ግን የማያዳግም እርምጃ እንደሚወስዱ ሲያስጠነቅቁ መክረማቸው አይዘነጋም፡፡ፕሬዝዳንቱ አሁንም ቢሆን በምርጫ ዙሪያ እስከ ፈረንጆቹ የዘመን ቀመር 2022 ድረስ ምንም አይነት ድርድር ማድረግ እንደማይፈልጉ የተናገሩት ኮስተር ብለው እንደነበር የቅርብ እማኞች ያስረዳሉ፡፡ኬንውያኑ በፈረንጆች 2007 እና 2008 ራይላና ምዋየ ኪባኪ ባደረጉት አወዛጋቢ ምርጫ  ሳቢያ ወደ 1ሺ 300 ሰዎች ከተገደሉና 600 ሺ ሰዎች ከቀያቸው ከተፈናቀሉ ወዲህ ግጭትን አጥብቀው እንደሚፈሩ ይነገራል ሲል የዘገበው የኬናያው የዜና አውታር ዘ ስታር ነው፡፡  